text: Els Pallars presenten el seu patrimoni en femení amb la ruta "Joc de Dames" - SIESTV
  26 maig 2016 Els Pallars presenten el seu patrimoni en femení amb la ruta "Joc de Dames"
  La ruta vol divulgar la història comuna de cinc monuments romànics emblemàtics del Pallars a partir del fil conductor de les dones que han format part de la seva història
  L'Ecomuseu de les Valls d'Àneu i l'empresa Peperepep Cultural presenten el proper divendres 27 de maig a Tremp a les 19.00 h i el dissabte 28 a les 19.00 h a Escaló, la ruta turística patrimonial "Joc de Dames". Es tracta d'un recorregut per cinc monuments emblemàtics del romànic del Pallars a través dels quals es narra el fil històric que els uneix i els personatges femenins que, també n'han estat protagonistes. El públic pot fer una visita guiada al castell i la canònica de Mur, al monestir de Santa Maria de Gerri de la Sal, al monestir de Sant Pere del Burgal i a l'església de Santa Maria d'Àneu, quatre espais que tenen un discurs en comú i a través dels quals es pot anar descobrint figures clau en la història dels segles XI i XII del Pallars.
  Joc de Dames és una ruta patrimonial amb visió integral que ens parla d'Arsenda d'Àger, Valença de Tost, Llúcia de la Marca, Eslonça Martínez i altres. Elles, junt amb els seus coetanis, van forjar la història del comptat als segles XI i XII, així com altres dones i homes ho van seguir fent posteriorment.
  Sovint s'ha estudiat la vida d'aquestes dones i d'algunes se'n sap força coses. Així i tot queden sistemàticament invisibilitzades, malgrat el seu pes en la societat del moment. Avui sovint s'ignora –i fins i tot és difícil d'imaginar- que hi havia comtesses propietàries de castells i de terres, que feien política, tenien coneixements militars (havien de poder resistir setges i comandar soldats), aprisionaven terres, ordenaven construir ponts o hospitals, podien tenir aixovar guerrer, sabien llegir i escriure i un llarg etcètera. I sí: també teixien i brodaven.